钦定古今图书集成/明伦汇编/氏族典/第105卷 > 《廖用贤尚友录》 > 裴松之
## 钦定古今图书集成/明伦汇编/氏族典/第105卷 > 《廖用贤尚友录》 > 裴松之

按《宋书裴松之传》，“松之字世期，河东闻喜人。年八岁，
学通《论语》《毛诗》，博览坟籍，立身简素。年二十，拜殿中
将军，以事难不行，拜员外散骑侍郎。义熙初，为吴兴
故鄣令，在县有绩。入为尚书祠部郎。高祖北伐，领司
州刺史，以松之为州主簿，转治中从事史。既克洛阳，
高祖召为世子洗马，除零陵内史，征为国子博士。太”
祖元嘉三年，诛司徒徐羡之等，分遣大使巡行天下，
松之使湘州，兼散骑常侍，班宣诏书，松之甚得奉使
之义，论者美之。转中书侍郎、司冀二州大中正。上使
注陈寿《三国志》，既成，奏上，上善之。出为永嘉太守。勤
恤百姓，吏民便之。入补通直为常侍，复领二州大中
正，寻出为南琅邪太守。十四年致仕，拜中散大夫，寻
领国子博士，进太中大夫。卒时年八十。